200 flere førerkortsaker i Rogaland

Fylkesmannen innfører begrenset telefontid grunnet stort press fra folk som vil ha førerkortene sine tilbake. De fleste som klager er menn.

Publisert: Publisert: 29. juni 2011

2031 rogalendinger søkte om dispensasjon fra helsekravene for å beholde førerkortet i fjor. I år søker enda flere. Foto: Scanpix

Elisabeth Risa Journalist

Denne artikkelen er over ni år gammel

— Så langt i 2011 har vi behandlet 212 flere saker sammenlignet med først halvår i fjor, opplyser Lone Merethe Solheim, assisterende direktør ved Helse- og sosialavdelingen hos Fylkesmannen i Rogaland.

2031 rogalendinger søkte om dispensasjon fra helsekravene for å beholde førerkortet i fjor.

Kompliserte saker

— Vi ser en jevn økning av kompliserte saker fordi stadig flere med alvorlige sykdom ønsker å ha førerkort selv om de ikke fyller helsekravene etter Førekortforskriften. I tillegg kommer effekten av ny nasjonal rettledning fra 2010. Den medførte økning i søknader fra personer i psykiatrisk behandling og personer som bruker beroligende og bedøvende legemiddel, sier Lone Merethe Solheim.

Hun viser til at menn er i sterkt flertall både når det gjelder søknader om dispensasjoner og i klagesaker som blir videresendt til Helsedirektoratet.

Begrenser telefontid

— Grunnet den store økningen i antall saker har vi innført begrensninger i telefontilgjengeligheten. Det har vi gjort for å frigjøre tid til behandling. Vi har nå telefontid for publikum hver dag fra kl. 1300 til 15.00, sier Solheim.

Tallet på førerkortsaker øker i hele landet.

— Det ble omtalt både på det årlige møtet med Helsedirektoratet for førerkortsaker og i andre møter med Helsedirektoratet den siste tiden, sier Solheim.

Dispensasjon

De fleste dispensasjonssøknadene gjelder aldersgruppene fra 41 til 60 år, 61 til 70 år, men det er også høye tall for de over 70 år.

Hvis en lege mistenker at en pasient ikke er skikket til å kjøre bil, plikter han å melde fra til Fylkesmannen. Såfremt Fylkesmannen deler legens innstilling, vil bilisten får brev om at førerkortet må leveres til politiet.

Det er på dette grunnlag man eventuelt kan søke dispensasjon.

I følge Solheim er det nedsett en nasjonal gruppe som ser på forenkling av dispensasjonsprosessen.